钦定古今图书集成/明伦汇编/官常典/第768卷 > 李周
## 钦定古今图书集成/明伦汇编/官常典/第768卷 > 李周

按《宋史》本传：“周字纯之，马翊人。登进士第，调长安尉。
岁饥，官为粥以食饿者，民坌集不可禁。县以属周，周
设梐枑间，老少男女无一乱者。都巡检赵瑜诘盗南
山，诸尉皆属焉。瑜悍急，多行无礼，独于周不敢肆。转
洪洞令。民有世绝而官录其产者，其族晚得遗券，周
取以还之。郡吏咎周，周曰：‘利民，所以利国也’。”县之南
有涧，支流湓入，岁赋菑楗，调徒遏之。周始筑新堤，民
不告病。改知云安县，蠲盐井之征且百万。通判施州，
州介群獠，不习服牛之利，为辟田数千亩，选谪戍知
田者市牛使耕，军食赖以足。司马光将荐为御史，欲
使来见，周曰：“司马公之贤，吾固愿见，但闻荐而往，所
谓呈身御史也。”卒不往。神宗诏近臣举士，孙固以周
闻。神宗召对，谓曰：“知卿不游权门，识今执政乎？”对白：
“不识也。”“识司马光乎？”曰：“不识也。”访御边之术，曰：“四边
手足尔，若疲中国以勤远略，致百姓穷困，聚为盗贼，
惧成腹心之忧。”神宗颔之。翌日，语固曰：“李周，朴忠之
士也，朕且以为御史。”执政意其异己，请试以事。除提
点京西刑狱。时方兴水利，或请酾湍河为六渠，以益
钳卢陂水，度用工八十万。周曰：“湍河原高委下，捍以
堤，犹患决溢，若又导之，必致为害。”乃疏言：“渠成未可必，而费已不赀。盍姑凿其一而试之，傥可以足用。行
之。”渠卒无功。明年，河溢，邓城几没，始思其议。竟以直
道罢，判西京国子监。慈圣后复土，庀职陵下，中贵人
至者旁午，次舍帟幕，竞为华靡。周曰：“臣子执丧，不能
寝苫枕块，奈何又从而侈乎？”讫役山陵，使第功载，人
人自言，周独否。哲宗立，召为职方郎中。朝廷议和西
夏，畀以侵地，至欲弃兰州，周曰：“陇右故为唃氏所有，
常为吾藩篱。今唃氏破灭，若弃之，必归夏人。彼以区
区河南，百年为勍敌，苟益以河、湟，是尽得吐蕃之地，
非秦、蜀之利也。”遂不果弃。迁太常少卿、秘书少监，以
直龙图阁为陕西转运使，复入为太常少卿，进权工
部侍郎，旋以集贤院学士知邠州，恩礼如待制。徙凤
翔府、河中府、陕州，提举崇福宫，改集贤殿修撰。卒年
八十。绍圣中，追贬贺州别驾，后复旧职。周自为小官，
沉晦自匿，未尝私谒执政，有公事，公诣中书白之。薛
向使三司，欲辟为属，及相见，卒不敢言，退而叹曰：“若
人未易屈也。”以是不偶于世。